Katarina Ammitzbøll (KF), 2022-09-28:
Energikrisen raser, som ingen havde forudset, men allerede sidste år i november fremsatte Det Konservative Folkeparti et beslutningsforslag, B 39, om, at vi skulle tage hånd om de stigende energipriser, sikre forsyningen og sætte tempo på udbygning af vedvarende energi med en national handlingsplan.
Det afviste regeringen og støttepartierne desværre, selv om det nu ellers bare var en invitation.
Hvis vi var gået i gang med at forebygge energiprisstigninger og var gået i gang med udbygning af VE, havde vi måske ikke stået i en lige så slem situation i dag.
Vi havde måske været lidt bedre forberedt.
For energipriserne stiger, og det er jo både, fordi vi har en fossilflation, når vi er gået fra det fossile og over til vedvarende energi, en klimaflation på grund af de voldsomt stigende fødevarepriser forårsaget af tørke, ødelæggelse og pres på landbruget, og vi har en grønflation med stigende priser på særlige metaller og råvarer, som man har brug for i den hastige udbygning af vedvarende energi.
Samtidig er der en kæmpe knaphed på vedvarende energi på grund af naturlige årsager eller klimaforandringer med mindre vand i Norge og Sverige og mindre vind, og investeringerne har stået noget stille de sidste par år, bl.a. i forbindelse med usikkerheden om tariffen for at koble sig til elnettet for en VE-producent.
Men ingen havde forudset, at Rusland ville invadere Ukraine så voldsomt og brutalt og så vedvarende.
Krigens rædsler ser vi dagligt i nyhederne, og vores børn vokser nu op med billeder af krig nærved og med flygtninge i Danmark.
Vi står imod Rusland, og det bliver vi ved med, og det koster på flere måder.
Konkret står vi nu med de meget høje energiregninger, særlig på gas, fordi vi er bundet af import af naturgas fra Rusland, som er forbundet med resten af Europa.
Og særlig i går blev vi igen bekræftet i, hvordan energi og sikkerhed hænger sammen.
Regeringen forsøgte at afdæmpe problemet med de høje varmepriser med en energicheck, en varmecheck, og den var jo noget problematisk af tre årsager.
Først og fremmest tog den jo lang tid.
Det blev vedtaget i februar, og der gik 6 måneder, før borgerne egentlig fik nogle penge.
Den ramte også ret skævt ved at bruge BBR, og den har hverken givet billigere varme, mere varme eller grøn varme.
Med den såkaldte vinterhjælp, som vi behandler nu og her, har vi alle sammen trukket i nødbremsen, fordi det er en meget alvorlig situation.
Det er for at bremse, at borgerne nærmest får et granatchok, når de ser på energiregningen.
Nu kan regningen udskydes, men den bliver selvfølgelig ikke mindre af den grund.
Men vi i Det Konservative Folkeparti er glade for noget, vi har fået med i aftalen, og som vi har kæmpet for, også sammen med Venstre, og det er, at elafgiften nu er nedsat fra at være EU's højeste pris til EU's mindstepris.
Det er nærmest med en faktor 8, nemlig fra 69,7 øre til 0,8 øre, og det var jo noget andet end regeringens seneste tiltag på 0,4 øre, for det batter ikke ret meget.
Vi er også glade for, at træpiller nu inkluderes i forslaget.
Borgere, som bruger træpiller, blev helt glemt med varmechecken.
Det drejer sig også om mere fjernvarme ved at øge puljen med i alt 250 mio. kr. og et øget tilskud til afkobling fra gasnettet.
Det skal være billigere og mere grønt at være dansker, og vi skal være uafhængige af russisk gas.
Men vi har stadig væk en kæmpe udfordring med at få udbygget fjernvarmen og med manglen på arbejdskraft og administrative benspænd, og det skal vi blive ved med at arbejde for at imødegå.
Det er også vigtigt, at vi nu får udskudt Energinets varsling af transmissionstariffen, for dårligere timing for at lancere en stigning skal man lede længe efter.
Vi er med denne aftale enige om, at vi kan spare 1 pct. på store dele af statens drift.
Så tak for dette samarbejde.
Vi i De Konservative formoder nu, at diskussionen om, hvorvidt man kan effektivisere staten med 0,4 pct. i det offentlige budget, nu må være lukket.
Så med det her forslag har vi trukket i bremsen, men vi stopper ikke her.
Det Konservative Folkeparti arbejder hårdt for, at den grønne omstilling og udbygningen af vedvarende energi accelereres, og der er brug for, at vi nu får tænkt på tværs og får fjernet politiske og administrative benspænd.
Vi skal styrke innovation, og de grønne virksomheder skal komme på banen, samtidig med at vi tager hånd om borgernes behov.
Tak for ordet.